એક રાતે દંગામાં જલસો જામ્યો. યાકુબને ઘેર દીકરો આવ્યો તેની ખુશાલીમાં મિજબાની ગોઠવાઈ અને દંગાનાં સ્ત્રી-પુરુષો ભેગા મળ્યાં. જુવાન ઓરતો રાસ રમવામાં મશગૂલ થઈ ગઈ. મર્દો ચલમો ફૂંકતા વાતોએ ચઢ્યા. શરાબ પાણીની જેમ ઢોળાઈ રહ્યો. ચોકમાં ચૂલા પર હલાલ થયેલાં બે બકરાંની દેગ ચડી હતી તેની વાસ વાતાવરણમાં રમતી હતી. રાત જામતી ગઈ અને શરાબનો નશો વધતો ચાલ્યો. પુરુષ ઊઠીને સ્ત્રીઓ રાસ લેતી હતી તેમને ઘેરી લઈ હોંકારા દઈ પોરસ ચઢાવવા લાગ્યા. ખારપાટની જોબનની નોબત દાંડી પડી. કુંવારી છોકરીઓએ કલ્પનાના દોર ગીતોમાં છૂટા મેલ્યા. પરણેલી હતી તેમણે અનુભવગીત ગાયાં. પુરુષોના મનમાં શરાબના બારૂદને અગ્નિ ચંપાયો.